**"ונזכור את כולם"**

**לימוד ליום הזיכרון לחללי צה"ל ולנפגעי פעולות האיבה**

**פתיח:**

* יום הזיכרון לחלְלי מערְכות ישראל וּלחללי פעולות האיבה, הוא יום זיכרון לאומי במדינת ישראל להנצחת זכרם של חללי מערכות ישראל ופעולות האיבה לאורך כל שנות היישוב החדש בארץ ישראל. מועד זה חל יום לפני יום העצמאות, באופן שנועד, להזכיר את מחיר הקמת המדינה ושמירת קיומה.



 רגע לשיח:

* "יום הזיכרון להנצחת זכרם של חללי מערכות ישראל ופעולות האיבה".
השורש של המילה הנצחה הוא נצח, מה משמעות המילה נצח? איך קשור הנצח להנצחה ולזיכרון?

**לימוד:**

* כשאנחנו אומרים יום הזיכרון צריך לשאול מה אנחנו זוכרים? ולמה חשוב לזכור? בזה נעסוק בלימוד שלנו.

**רבי נחמן מברסלב** מייסד חסידות ברסלב . נולד בשנת 1772 – 1810 במז'יבוז' כיום באוקראינה.

**כִּי צְרִיכִין לִשְׁמר מְאד אֶת הַזִּכָּרוֹן, שֶׁלּא יִפּל לְשִׁכְחָה, בְּחִינַת מִיתַת הַלֵּב**

**וְעִקַּר הַזִּכָּרוֹן הוּא לִזְכּר תָּמִיד בָּעוֹלָם שֶׁיָּבוֹא.**

רבי נחמן מברסלב

 רגע לשיח:

* רבי נחמן אומר לנו שהזיכרון אינו מכוון לעבר, אין הכוונה לזכור את מה שהיה אלא לזכור את מה שיבוא.

איך זה יכול להיות?

איך אפשר לזכור את מה שעדיין לא היה?
[**הצעה לתשובה** : כנראה הכוונה לפעול ברוח הדברים שאנו לוקחים מהעבר – מההיסטוריה ומהאנשים שהיו – למען העתיד, וכך בעצם הופכים אותם לנצחיים, המוות לא מכחיד את שהיה [

 **הרב יואל בן נון** נולד ב-[9 במאי](https://he.wikipedia.org/wiki/9_%D7%91%D7%9E%D7%90%D7%99) / [1946](https://he.wikipedia.org/wiki/1946)  הוא רב [ציוני דתי](https://he.wikipedia.org/wiki/%D7%94%D7%A6%D7%99%D7%95%D7%A0%D7%95%D7%AA_%D7%94%D7%93%D7%AA%D7%99%D7%AA), ממייסדי [ישיבת הר עציון](https://he.wikipedia.org/wiki/%D7%99%D7%A9%D7%99%D7%91%D7%AA_%D7%94%D7%A8_%D7%A2%D7%A6%D7%99%D7%95%D7%9F), שבגוש עציון.

**הזיכרון הוא החיים והשיכחה היא המוות. החי הוא הזוכר. כל עוד קיים בנו הזיכרון אנו חיים, וכל עוד אנו זוכרים את המתים גם הם חיים. גופם אמנם מת, אולם רוחם חיה, זיכרונם בקרבנו הוא המשך החיים. אנשים אלו ציוו לנו בדמם את צו הזכירה. שהרי החיים אינם רק חיי הבשר. חיי הזיכרון נמשכים מדור לדור. יצחק רבין ז"ל אמר: "המעט שאנו החיים יכולים לגמול לחברינו המתים הוא הזיכרון ההולך אחריהם ואיתנו". ואני אומר אף יותר מזה, הזיכרון הוא המשך החיים. המוות האמיתי, המוות הרוחני, הוא השיכחה.**

הרב יואל בן-נון



 רגע לשיח :

* "כל עוד אנו זוכרים את המתים גם הם חיים" – איך אתם מבינים את המשפט הזה? מסכימים איתו?
* על מה אתם חושבים ביום הזיכרון? מה עובר לכם בראש באותן שתי דקות של הצפירה?

**הצוואה של בן זוסמן**

רס"ל במי"ל בן זוסמן, לוחם בגדוד ההנדסה הקרבית 601 עוצבת "עקבות הברזל". נפל במלחמת "חרבות ברזל"

 תשפ"ד בן 22 בנופלו.

* בן נהרג בחרבות הברזל, בסרטון נראה את אמא שלו שרית, מקריאה את המכתב שהוא כתב. <https://www.youtube.com/watch?v=NhJEHDrMgfo>

רגע לשיח:

* איך רוצה בן שיזכרו אותו?
* האם מתחבר לקטעים שלמדנו על הנצחה וזיכרון?

**אסיף:** קלפי השראה

באסיף נקרא קטעי השראה שכתבו נופלים שונים בחרבות הברזל.

אפשרות א' – בחברותות:

* כל אחד בוחר קלף או מרים קלף מהחפיסה "הקלף בוחר אותו".
* כשאני קורא.ת את המשפט אני מדמיין.נת את מי שאמר אותו כ....
* איפה זה פוגש אותי ואת התפיסות והאמונות שלי? [מה שכבר קיים אצלי או שהייתי רוצה שיהיה, אפשר גם לא להסכים]

אפשרות ב' – במליאה:

* כל אחד בוחר קלף או מרים קלף מהחפיסה "הקלף בוחר אותו".
* מה עשה לך השיח?
* איך ישפיע עליך, לאן תכוון את המחשבות שלך ביום הזיכרון?

**הקלפים:**

1. "כדי שלא נסחף בזרם, כולנו צריכים להחזיק ידיים" נעם חבה ז"ל
2. "אתה תמיד יכול יותר ממה שאתה מאמין שאתה יכול" דוד מאיר ז"ל
3. "אין לנו ארץ אחרת, ועכשיו תורי להגן עליה" עדי לאון ז"ל
4. "במקום שאין איש, תהיה איש, במקום שיש איש, תהיה ראשון" גלעד נחמיה ניצן ז"ל
5. "תהיו שמחים. תמשיכו לבחור בחיים כל הזמן. תפזרו אהבה, אור ואופטימיות. אל תפסיקו לרגע את העוצמה של החיים" אלקנה ויזל ז"ל
6. "במקום שאין אנשים תהיה איש, במקום שיש אנשים תהיה ראשון" גלעד ניצן ז"ל
7. "אני לא בא להיות הכי, אני בא להיות אני" עמיחי ונינו ז"ל
8. "המצוינות איננה אירוע חד פעמי, היא דרך חיים. היא לפעול מתוך ידיעה שאתה לא מושלם אך עם רצון כל הזמן להשתלם." אל"מ יוני שטיינברג ז"ל
9. "היו אנשים טובים, תחייכו, תשאפו לגרום לכל אדם שיפגוש בכם לחייך גם. שימו לב לאנשים הקטנים הנופלים לנו בזוויות של העין" שחר פרידמן ז"ל
10. "איפה שצריך אותי שם אני אהיה" נווה לקס ז"ל
11. כשאתה פוגש חבר אל תשפוט! נסה לפגוש את הנפש שלו" נתנאל הרוש ז"ל
12. "עיניים למעלה, מפה מתקדמים הלאה" דניאל קסטיאל ז"ל
13. "הרבה אנשים אומרים שהם רוצים להצליח, אבל לא כולם מוכנים לשם את המחיר שצריך כדי להצליח" עמית בונדל ז"ל
14. "ממילא אני עושה את הדברים אז למה לא עם חיוך" עמיחי ונינו ז"ל
15. "להיות תמיד יותר חזק מהתירוץ שלי" שטו טספו ז"ל
16. "אמור מעט ועשה הרבה. עשה את הדברים בשקט, ההצלחה תעשה את הרעש" אבשלום יאיר פרץ ז"ל
17. "להקשיב בסבלנות בלי לחשוב מה כדאי לומר. להקשיב עד הסוף" צביקה לביא ז"ל
18. "שמעתי. צודק. אשפר" איתן פיש ז"ל
19. "מי שמאמין בבלתי יאמן, יעשה את הבלתי אפשרי" ג'יי אר דוידוב ז"ל
20. "דווקא כשקשה צריך למצוא נקודות אור שיעזרו לנו להתמודד עם הקושי" נעה מרציאנו ז"ל
* נקרא את ההצעה של יוסי שטרית לשאלת מה זוכרים ביום הזיכרון:

**ביום הזיכרון איננו עוסקים רק בכל התכניות של ההרוגים שלא מומשו ובכל החלומות שנקטעו, אנחנו עוסקים במעשי הגבורה שלהם.**

**אנחנו נזכרים בטוראי נתן אלבז, שבשנת 1954 קפץ על רימון כדי לחסום בגופו את הפיצוץ ולהציל את חבריו.**

**ונזכרים גם ברס"ן רועי קליין שעשה מעשה דומה במלחמת לבנון השניה.**

**אנחנו נזכרים בטוראי משה דרימר, שנשאר בתוך זחל"ם בוער על מנת להפעיל את המקלע ולחפות על חבריו, עד שלבסוף נשרף בלהבות הזחל"ם.**

**אנחנו נזכרים בעשרות החיילים שנהרגו תוך כדי חילוץ וטיפול בפצועים תחת אש.**

**ובעיקר אנחנו נזכרים באלפים שעסקו יום יום בפעילות בטחון שוטף, ובהגנתם על העם והארץ נפלו חללים.**

**ההתמקדות שלנו ביום זה איננה על מה שלא הספיקו לעשות, אלא על מה שכן עשו.**

**הרגש המרכזי איננו תחושת פספוס והחמצה, אלא הערכה כלפי מסירות הנפש שלהם.**

**איננו מסתכלים עליהם ברחמים, אנו נושאים אליהם עיניים בהערצה...**

**אנחנו מאמינים שהחיים הם ערך חשוב מאד!**

**דווקא בגלל זה יש למסירות הנפש משמעות כל כך גדולה.**

**חללי המלחמות מלמדים אותנו שהקמת המדינה והגנת עם ישראל בארצו הם ערכים כל כך חשובים, שבשבילם שווה אפילו לסכן חיי אדם...**

**על זה אני אחשוב בעת הצפירה!**

**בזמן שאעמוד יחד עם כל עם ישראל בדומיה, אזכר בכל אותם גיבורים, אך לא ארכין את ראשי.**

**ארים את ראשי למעלה בגאווה על כי אלה הם אחי!**

**אמיצים ונועזים שברגעי האמת שמים בצד את כל הרצונות האישיים, ומוסרים עצמם על קדושת העם הארץ.**

יוסי שטרית "מי שנשאר", מתוך מקבץ מאמרים ליום הזיכרון בהוצאת משרד הביטחון

* **סיכום ה”פ.ל.א “**
* ב**פתיח** שאלנו את עצמנו מה הקשר בין "הנצחה" ל"נצח".
* ב**לימוד** עסקנו בחשיבות הזיכרון ובדרכים לזכור.
* וב**אסיף** התחברנו לעצמנו בעזרת קלפי השראה שכתבו הנופלים ב"חרבות ברזל".
* חיפשנו דרך להביא לידי ביטוי ביום הזיכרון את דברי הכותב, איך נקבל השראה מהנופלים, ניקח השראה מהדברים שאמרו ובכך ננציח אותם ונשמר את זכרם.